b'\n_START_ARTICLE_\nBoris Svrtan\n_START_SECTION_\n\xc5\xa0kolovanje\n_START_PARAGRAPH_\nU Rijeci poha\xc4\x91a osnovnu \xc5\xa1kolu i V. gimnaziju, a potom upisuje i diplomira na Akademiji dramske umjetnosti Sveu\xc4\x8dili\xc5\xa1ta u Zagrebu u klasi Neve Ro\xc5\xa1i\xc4\x87 1988. godine._NEWLINE_Od 1986. godine kao student igra u predstavama Gradskog dramskog kazali\xc5\xa1ta Gavella - "Ludi dani", "Viktor" i "Leda". Godine 1989. postaje \xc4\x8dlanom ansambla istog kazali\xc5\xa1ta.\n_START_SECTION_\nRad u Gradskom dramskom kazali\xc5\xa1tu Gavella\n_START_PARAGRAPH_\nOsim uloga na pozornici mati\xc4\x8dnog kazali\xc5\xa1ta, postavio je na scenu GDK \xe2\x80\x9eGavella\xe2\x80\x9c dvije predstave Miroslava Krle\xc5\xbee - \xe2\x80\x9eBalade Petrice Kerempuha\xe2\x80\x9c na sceni \xe2\x80\x9eMamut\xe2\x80\x9c 2003. i \xe2\x80\x9eLedu\xe2\x80\x9c na velikoj sceni 2011. godine. Koautor je dramatizacije pripovijetke "Breza" Slavka Kolara 1996. i romana "Zlatno tele" Iljfa i Petrova 2000. godine.\n_START_SECTION_\nPedago\xc5\xa1ki rad\n_START_PARAGRAPH_\nOd 2003. do 2007. na Akademiji dramske umjetnosti radi samostalno kao vanjski suradnik - profesor scenskog govora, a 2007. zaposlen je u zvanju izvanrednog profesora. Ukupno dvanaest godina bavi se kontinuirano pedago\xc5\xa1kom radom na osnovama doktrine organske gluma\xc4\x8dke svijesti dr.Branka Gavelle.\n_START_SECTION_\nPisanje za kazali\xc5\xa1te\n_START_PARAGRAPH_\nNapisao je i na scenu Kazali\xc5\xa1ta Kerempuh postavio dva satiri\xc4\x8dka komada \xe2\x80\x9eSpika na spiku\xe2\x80\x9c1992. i \xe2\x80\x9eSpika2\xe2\x80\x9c 1994., koji su igrali pet sezona, s ukupno 380 izvedbi.'